**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TURTO PERDAVIMO PANAUDOS PAGRINDAIS LAIKINAI NEATLYGINTINAI VALDYTI IR NAUDOTIS tvarkos aprašo patvirtinimo“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant patvirtinti naują Klaipėdos miesto savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašą (toliau – Panaudos tvarkos aprašas), kuris nustato turto perdavimo panaudos pagrindais kriterijus, turto perdavimo panaudos pagrindais tvarką ir sąlygas, panaudos sutarčių sudarymą, pratęsimą, nutraukimą, panaudos gavėjų teises ir pareigas.

**2. Projekto rengimo priežastys ir kuo remiantis parengtas sprendimo projektas.**

Šiuo metu galiojantis Klaipėdos miesto savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašas patvirtintas Klaipėdos miesto savivaldybės tarybos 2012 m. sausio 27 d. sprendimu Nr. T2-29. Nuo 2012 metų šis tvarkos aprašas buvo ne kartą keistas ir papildytas.

Nuo 2019 m. spalio 1 d. įsigaliojo naujos redakcijos Valstybės ir savivaldybių turto valdymo, naudojimo ir disponavimo juo įstatymas (toliau – Įstatymas). Įsigaliojus naujos redakcijos Įstatymui buvo pakeistas savivaldybės turto perdavimo panaudos pagrindais reglamentavimas. Naujoje Įstatymo redakcijoje:

1) nustatytas atnaujintas subjektų, galinčių gauti savivaldybės turtą panaudos pagrindais, sąrašas;

2) nustatyti nauji panaudos gavėjų veiklos tikslai, kurių įgyvendinimui panaudos gavėjai gali gauti savivaldybės turtą panaudos pagrindais;

3) nustatomos panaudos gavėjų teisės ir pareigos bei panaudos sutarčių sudarymo sąlygos.

Atsižvelgiant į nurodytas aplinkybes, Savivaldybės administracija teikia tvirtinti naują Panaudos tvarkos aprašą. Pagrindinės nuostatos, kurias reglamentuoja Panaudos tvarkos aprašas:

- reglamentuojami savivaldybės turto perdavimo panaudos pagrindais kriterijai;

- nustatomas panaudos gavėjų įsipareigojimas nustatytais terminais atlikti gauto turto einamąjį remontą, esant reikalui ir kapitalinį remontą;

- atnaujintas subjektų, kurie gali gauti savivaldybės turtą panaudos pagrindais, sąrašas.

**3. Kokių rezultatų laukiama.**

Patvirtinus naują Panaudos tvarkos aprašą būtų nustatyta atnaujinti turto perdavimo panaudos pagrindais kriterijai, nustatomos naujos turto perdavimo panaudos pagrindais tvarka ir sąlygos, įgyvendinamos Įstatymo nuostatos, reglamentuojančios savivaldybės turto perdavimą panaudos pagrindais.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Šio sprendimo įgyvendinimui lėšų poreikio nėra.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą numatomos teigiamos pasekmės – patvirtinamas naujas Panaudos tvarkos aprašas, neigiamos pasekmės – nenumatoma.

Turto skyriaus vedėjas Edvardas Simokaitis